《山园四咏·雅志堂》
宋代·姜特立

谢公有雅志，颇爱东山游。
坡仙得其心，妙语寄清讴。
苍生事未了，已了还即休。
彭泽小邑宰，其呈固不侔。
等閒一墨组，未死谁肯投。
况此大功业，声名天壤流。
始末终不渝，盛事古鲜俦。
信知山林乐，不贵公与侯。
岩壑有廓庙，缙绅或戈矛。
而况此老躯，日月不少留。
汲汲尚不足，岂容复悠悠。
揭榜慕前贤，驽马睎骅骝。
死者如可作，把酒起相酬。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。